  Виталий Пронин Али шаерамы 13 сюрс гектар вылысь турын турнамын.Гурт удысъя но сиён-юонъя министерствоын ӝыны ар ужамзылы йылпумъянъёс лэсьтӥзы. Куд-ог ёрос кивалтӥсьёслэсь, валтӥсь агрономъёслэсь но зоотехникъёслэсь кылзэс зол юазы. Комбайн сьӧры пуксись ӧвӧлПудо сиён дасяны потоно ни, но куд-ог ёросъёсын али ке но техниказы техосмотр пыр потымтэ. Кылсярысь, Глазов ёросын 30 комбайн пӧлысь огез но бусые потыны дась ӧвӧл, 1 механизаторзы но ӧвӧл. Сыӵе ик югдур Ярын, Шарканын, Можгалан, Юкаменскын. Удмуртиысь Гостехнадзоръя инспекциен кивалтӥсь Анатолий Мезенцев верамъя, пудо сиён дасянъя 553 комбайн пӧлысь 173-ез гинэ техосмотр пыр потэмын. 28-ез воксё куашкан калэ вуэмын. 272 механизатор техника борды юнматэмын. Кин ужаны кулэ комбайнъёсын, шуг вераны.- Кызьы механизаторъёс татчыозь ӧвӧл?! - абдраз Правительстволэн Тӧроезлэн воштӥсез Сергей Токарев. - Бусые потыны кулэ ни! Ужасьёсты шедьтэ!Гурт удысъя но сиён-юонъя министрлэн нырысетӥ воштӥсез Алексей Вихарев верамъя, кулэ 450 сюрс гектар вылысь турынэз турнаны, отысь 206 сюрс тонна турын куасьтыны. Со сяна, 529 сюрс тонна сенаж дасяно, 1 миллион 615 тонна силос тыроно. Но уж туж каллен мынэ.- 16-тӥ июньлы 13 сюрс гектар вылысь гинэ турын турнамын, толлы дасямын 380 тонна гинэ. Кылем арын 1 сюрс тонналэсь ортче ни вал, - шуэ Алексей Вихарев. - Сенаж 14 сюрс тонна дасямын. Та пӧлысь плёнкае бинялтэмын 3 сюрс тоннаез. Сенаж бордын мыло-кыдо ужало Вавож, Каракулино ёросъёсын. 8 сюрс тонна силос гуэ тыремын. Ваньзэ тае лыдэ басьтыса, 0,3 центнер котькуд пудо йырлы дасямын, нош кулэ 25. Грак, Дэбес, Сюмси, Юкаменск но Яр ёросъёс пудо сиён дасян борды ӧз куске на. Валэктон одӥг сёто: зоро но кезьыт улэмен, турын шер-тур потӥз. Будэмзэ возьмало. Вашкала сямен куазез возьмаса пуконо ӧвӧл. Макем вазьгес нырысетӥ ӝужам турынэз турнамы, сокем ӝоггес нордос ӝутӥськоз.Огез вандэ, мукетыз будэтэПудо сиён тырмыт ӧз луы ке, курадӟоз пудо. Нош туннэ шаерамы кысконо скалъёс гинэ 133 сюрс 452 йыр. Со хозяйствоосты но, фермеръёсты но, нимаз гуртоосты но лыдэ басьтыса.- Берло 5 толэзь ӵоже фермеръёс но хозяйствоос дэмен кыскизы 276,7 сюрс тонна йӧл. Кылем арысь та вакытэн ӵошатыса, та 12 сюрс тонналы уногес, - шуиз гурт удысъя но сиён юонъя министрлэн воштӥсез Евгений Шкарупа. - 15-тӥ июне 1 скаллэсь 18 килограмм йӧл басьтӥм, та 0,7 килограммлы уногес, кылем арын сярысь. Трос йӧл кыско вавожъёс - 21,3 килограмм, гракъёс - 19,4 килограмм, кизнеръёс - 19,2 килограмм. Со дыре ик Сьӧлта ёросын 14,2 килограмм сяна уг люкало, Киясаын но Якшур-Бӧдьяын - 15,1 килограмм. Фермеръёс 1 сюрс 835 килограмм йӧл люказы. Та 120 килограммлы ичигес, кылем арын сярысь. Югдур кӧня ке сюлмаськытэ. Со сяна, огъя бадӟым лыдпус вылын зол шӧдӥське вал гуртоослэн йӧл люкамзы. Но берло дыре гуртоос пудозэс жалятэк вандыны кутскизы. Туэ гинэ 413 йырлы кулэстӥзы пудозэс. Кылиз на 18 сюрс 820 скал. Соин ик интыосысь кивалтӥсьёслы гуртоосын вераськоно, пудо вордыны мылкыдзэс ӝутоно.Шаерамы пудо йыр уг буды, шуыны уг луы. Кылем арен ӵошатыса, туэ 5 толэзь ӵоже огъя уллёлэн лыдыз 1 сюрс 530 йырлы йылӥз. Но Евгений Шкарупа верамъя, со дыре ик хозяйствоос пӧлын но скалзэс вузасьёс-вандӥсьёс сюро. Кылсярысь, Якшур-Бӧдья ёросын уллёзы 179 йырлы, Дэри ёросын 72-лы, Кизнерын 60-лы кулэсмиз. Со сяна, кунянъёс куло. Туэ 2 сюрс 66 йырез пудо шае келямы ни. Тужгес секыт югдур Юкаменск ёросын. Пудозэс утён ласянь туж умой ужало Камбарка но Эгра ёросъёс - одӥг кунянзы но ӧз кулы. Сергей Токарев люкаськемъёслы вазиськиз: пудо йырзэс кулэстэмъёслы ар пумозь югдурзэс тупатыны кулэ.Ӟеч выжыысь скалъёсты вузан ӟеч радъямын. Туэ 1 сюрс 56 йыр вузамын ни. Уноез кошке Киров, Татарстан, Владимир, Приморье пала. Шаерысьтымы хозяйствоосы вузамын 775 йыр гинэ.- Ӟеч выжыысь скал басьтӥсьёслы субсидия висъяське, туннэ оглом 80 миллион манет тыр юрттэт вуоз. Соин ик умой луысал, асьме пудоез асьме хозяйствоос ик басьтысалзы ке. Сое палэнысь вуттон понна уксё но тросгес кошке, пудо но асьме инкуазьлы дышемын ӧвӧл. Соин ик дэмен ужано. Со сяна, гид пуктӥсьёслы но субсидия висъяськоз.Елена Сараматова Туспуктӥз А. Горбунов Теги: ужпум  